Í september urðu til 136 þúsund ný störf í Bandaríkjunum , sem var heldur minna en flestar spár höfðu gert ráð fyrir . Laun hækkuðu ekki marktækt , samkvæmt upplýsingum frá vinnumálastofnun Bandaríkjanna sem vitnað er til í umfjöllun Wall Street Journal . Atvinnuleysi í Bandaríkjunum mælist nú 3,5 prósent og hefur ekki verið lægra í hálfa öld , eða frá því í desember 1969 . Þá eins og nú voru miklar deilur í kringum forsetaembættið , en Richard Nixon var þá forseti . Atvinnuleysi hefur verið á niðurleið allt frá því það náði hámarki í fjármálakreppunni 2007 til 2009 , en hæst fór það yfir 10 prósent á landsvísu . Þrátt fyrir að atvinnuleysi sé með lægsta móti þá er staðan mismunandi eftir svæðum í Bandaríkjunum . Minnst er atvinnuleysið á Vesturströnd Bandaríkjanna , en mikill efnahagslegur uppgangur hefur verið þar á undanförnum tíu árum . Auglýsing Atvinnuleysi hefur verið á bilinu 4,5 til 4 prósent lengst af , á síðustu árum , en hefur farið lækkandi undanfarin misseri . Í ágúst mældist það 3,7 prósent en 3,5 prósent í september , eins og áður segir . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .